Shqipëria, Kosova mbështesin një ndërhyrje amerikane në Irak - 2003-03-18
Ilir Meta: "Regjimi i Sadam Huseinit është përgjegjësi i vetëm i situatës së krijuar"
Shqipëria mbetet në mbështetje të hapur të çdo ndërhyrje që do të sigurojë se në të ardhmen nuk do të vijë rrezik nga përdorimi i armëve të shkatërrimit në masë. Edhe një herë, sot (18 mars), nëpërmjet Zëvendëskryeministrit dhe Ministrit të Jashtë Ilir Meta, Tirana rikonfirmoi qëndrimin e saj lidhur me krizën irakiane. Zoti Meta theksoi se zgjidhja më e mirë ishte ajo diplomatike dhe paqësore, por zgjidhja më e keqe sipas tij është të vazhdohet pafundësisht në këtë mënyrë dhe që regjimi i Sadam Huseinit të shndërrohet në një precedent për të mbajtur peng paqen. Ministri i Jashtëm shqiptar thekoi se Tirana bën përgjegjës regjimin e Irakut për mungesën e bashkëpunimit të plotë e pa kushte: Shqipëria që në fillim të krizës u rreshtua hapur përkrah Shteteve të Bashkuara dhe veprimeve të ndërmarra prej saj. Qeveria dhe parlamenti vendosi të ofrojë të gjithë hapësirat e saj ajrore, detare dhe tokësore, si dhe të dërgojë një kompani komando në Gjirin Persik. Për këtë qëndrim qeveria shqiptare ka marrë ditët e fundit mesazhe falenderimi nga zyrtarët më të lartë të Departamentit amerikan të Shtetit. Dje, presidenti Bush i dërgoi një letër kryeministrit shqiptar Fatos Nano ku i shpreh mirënjohje për mbështetjen që i është dhënë deri tani luftës globale kundër terrorizmit duke shtuar se “këto veprime evidentojnë edhe me shumë rolin e Shqipërisë si një kontribues i rëndësishëm i sigurisë rajonale dhe globale” Përfaqësuesit e institucioneve të Kosovës shprehën sot përkrahjen e plotë për Shtetet e Bashkuara të Amerikës në veprimet e tyre në Irak. Kryeministri i Kosovës Bajram Rexhepi tha në një prononcim për Zërin e Amerikës se tashmë janë shterrur të gjitha mundësitë për zgjidhjen paqësore dhe nuk ka mbetur rruge tjetër e veprimit ndaj diktatorit irakian. , theksoi kryeministri Rexhepi. Ndërkaq Muhamet Hamiti shef i zyrës për informim të presidentit Ibrahim Rugova tha se pas dështimit të përpjekjeve për zgjidhjen paqësore, përballja me të keqen kërkon mjete tjera. tha zoti Hamiti. Nga ana e tyre forcat paqëruajëse dhe UNMIK-u thanë se puna e tyre e përditshme nuk ka pësuar ndonjë ndryshim. Një zëdhënës i KFOR-it tha se misioni i tyre në Kosovë, është krejt i ndryshëm nga ai në Irak, prandaj, forcat paqëruajtëse mbeten të përqëndruara në vendosjen e një mjedisi të sigurt në Kosovë. //rd//